b'\n_START_ARTICLE_\nHobit (roman)\n_START_SECTION_\nVsebina\n_START_PARAGRAPH_\nHobit Bilbo Bogataj (Bisagin) sre\xc4\x8dno \xc5\xbeivi v svoji duplini, Mo\xc5\xa1nji\xc4\x8dkovem kotu (Bisaginemu koncu), in je visoko cenjen v hobitji dru\xc5\xbebi, dokler se nekega dne na njegovem pragu ne prika\xc5\xbee \xc4\x8darovnik Gandalf. Ta mu na dom pripelje dru\xc5\xa1\xc4\x8dino trinajstih \xc5\xa1kratov, ki jih vodi Thorin Hrastov \xc5\xa1\xc4\x8dit. Bilbo ugotovi, da ga je Gandalf predlagal za \xc5\xa1tirinajstega \xc4\x8dlana in\xc2\xa0\xc2\xbbzmikavta\xc2\xab\xc2\xa0odprave, ki je namenjena k Samotni gori. Tam je, ko je bil Thorin \xc5\xa1e mlad, starodavno \xc5\xa1kratje kraljestvo zavzel zmaj Smaug. Gandalf Thorinu pred odhodom podari zemljevid Gore in klju\xc4\x8d, ki odpira skrivna vrata, skozi katera bodo vstopili v zmajev brlog._NEWLINE_Dru\xc5\xa1\xc4\x8dina se odpravi na pot, \xc4\x8deprav Bilbo ni najbolj\xc5\xa1e volje, ker so \xc5\xa1kratje podvomili v njegove zmikavtske sposobnosti in ker je doma pozabil robec. Gandalf jih re\xc5\xa1i pred ajdi (troli), ki jih ho\xc4\x8dejo pojesti, in jih popelje v Dvojni vintgar, kjer domujejo vilinci (vilini). Elrond, gospodar Dvojnega vintgarja (Razendela), jim pomaga odkriti nova navodila na zemljevidu._NEWLINE_Pot nadaljujejo preko Meglenega gorovja. V neurju se zate\xc4\x8dejo v jamo, ki se izka\xc5\xbee za enega od vhodov v predore grdinov. Ta zlobna bitja ujamejo vse \xc5\xa1krate in Bilba, le Gandalfu se posre\xc4\x8di uiti. Odvedejo jih globoko v podzemlje in \xc4\x8deprav jih Gandalf re\xc5\xa1i, Bilbo v zmedi dobi po\xc5\xa1ten udarec v glavo in izgubi zavest._NEWLINE_Ko se zbudi, je sam v temi, izgubljen v grdinjih predorih. Ko tipa okrog sebe, najde kovinski prstan in ga spravi v \xc5\xbeep, \xc4\x8deprav se takrat ne zaveda njegove vrednosti. Skoraj se opote\xc4\x8de v jezero, ob katerem sre\xc4\x8da Golluma. Ta ga izzove k igri ugank: \xc4\x8de bo Bilbo pravilno re\xc5\xa1il vse Gollumove uganke, mu bo ta pokazal izhod iz predorov, \xc4\x8de pa bo zmagal Gollum, bo Bilbo umrl. Bilbo nazadnje goljufa in Gollumu zastavi vpra\xc5\xa1anje, na katerega ta ne ve odgovora. To Golluma stra\xc5\xa1no razjezi, zato se odlo\xc4\x8di Bilba ubiti. Bilbo si med begom po nesre\xc4\x8di nadene prstan in ugotovi, da je postal neviden. Ker Gollum misli, da je Bilbo u\xc5\xa1el, zdirja proti izhodu. Bilbo mu sledi in komaj uspe pobegniti grdinom._NEWLINE_Bilbo se pridru\xc5\xbei \xc5\xa1kratom in Gandalfu, vendar morajo kmalu be\xc5\xbeati, ker jim grdini sledijo v dru\xc5\xbebi vargov, ogromnih volkov. Dru\xc5\xa1\xc4\x8dina se re\xc5\xa1i tako, da splezajo na drevesa, potem pa jim pri pobegu pomagajo veliki orli, sovra\xc5\xbeniki grdinov. Orli jih ponesejo proti posesti Beorna, ogromnega mo\xc5\xbeaka, ki menja ko\xc5\xbeo \xe2\x80\x93 spreminja se v velikega \xc4\x8drnega medveda. Tam se odpo\xc4\x8dijejo, potem pa jih Beorn pospremi do poti, ki vodi v Mra\xc4\x8dni les (Mrkolesje)._NEWLINE_Gandalf jih zapusti pred gozdom, ki je starodaven in \xc4\x8daroben. \xc4\x8ceprav jih je Beorn posvaril pred tem, \xc5\xa1kratje in Bilbo vseeno skrenejo s poti. Napadejo jih orja\xc5\xa1ki pajki. Bilbo je edini, ki ga ne povijejo v svoje mre\xc5\xbee, zato jih mora re\xc5\xa1iti. Ko mu kon\xc4\x8dno uspe, jih ujamejo gozdni vilinci, vendar Bilbu pred tem uspe izginiti s pomo\xc4\x8djo prstana. Vilincem in ujetnikom sledi do kraljevega dvora, od koder \xc5\xa1krate re\xc5\xa1i tako, da jih zapre v lesene sode, ki jih vilinci po Pragozdni reki spu\xc5\xa1\xc4\x8dajo do Jezernega mesta na Dolgem jezeru._NEWLINE_V Jezernem mestu jih ljudje sprejmejo kot junake, ki so jih pri\xc5\xa1li odre\xc5\xa1it zlobnega zmaja. \xc5\xa0kratje in Bilbo pot do Samotne gore nadaljujejo po obali Dolgega jezera. Gori se pribli\xc5\xbeajo, ne da bi jih Smaug opazil, in najdejo skrivne duri, vendar morajo po\xc4\x8dakati, preden jih lahko odklenejo, saj so zaprta z urokom. Ko jim uspe, \xc5\xa1kratje Bilba po\xc5\xa1ljejo v izvidnico. Bilbo v jami pod Goro najde spe\xc4\x8dega zmaja in mu uspe izmakniti zlato skodelico. Ko se naslednji\xc4\x8d spusti v globino starodavnega \xc5\xa1kratjega kraljestva, se pogovarja s Smaugom in opazi, da ima zmaj na trebuhu nezavarovano, mehko liso._NEWLINE_Bilbo o svojem odkritju poro\xc4\x8da \xc5\xa1kratom. Pri tem ga sli\xc5\xa1i drozg, ki je potomec ptic, ki so neko\xc4\x8d slu\xc5\xbeile \xc5\xa1kratom. Bilbo sluti, da se pribli\xc5\xbeuje nekaj stra\xc5\xa1nega, zato \xc5\xa1krate prepri\xc4\x8da, naj se skrijejo v rov in zaprejo vrata. Smaug opazi, da je iz njegovega zaklada izginila skodelica. Ker misli, da so mu jo ukradli ljudje iz Jezernega mesta, odleti v tisto smer, vendar prej \xc5\xa1e spro\xc5\xbei ogromen plaz kamenja, ki bi zasul \xc5\xa1kratjo dru\xc5\xa1\xc4\x8dino, \xc4\x8de ne bi poslu\xc5\xa1ali Bilbovega nasveta._NEWLINE_Smaug po\xc5\xbege skoraj celo Jezerno mesto, vendar ga Bard, tamkaj\xc5\xa1nji junak, s pu\xc5\xa1\xc4\x8dico zadane naravnost v mehko liso, saj mu je zanjo povedal drozg. Zmaj umre in novica o njegovi smrti se hitro \xc5\xa1iri: gozdni vilinci in prebivalci Jezernega mesta za\xc4\x8dnejo korakati proti Samotni gori, saj vsi vejo, da se v notranjosti skrivajo \xc5\xa1kratje dragocenosti. Medtem Bilbo in \xc5\xa1kratje raziskujejo zaklad. Bilbo najde Svetinjo, \xc4\x8dudovit drag kamen, ki ga \xc5\xa1kratje imenujejo tudi Srce gore in je Thorinovi dru\xc5\xbeini izjemno pomemben. Namesto da bi Bilbo Svetinjo izro\xc4\x8dil Thorinu, jo skrije._NEWLINE_Ko \xc5\xa1kratje ugotovijo, da ho\xc4\x8dejo vilinci in ljudje del zaklada, utrdijo vhod v Goro in ga zastra\xc5\xbeijo, hkrati pa po\xc5\xa1ljejo po vojsko \xc5\xa1krata Daina. Ko vilinsko-\xc4\x8dlove\xc5\xa1ka vojska obkoli Goro, se Thorin no\xc4\x8de niti pogajati z njimi. Bilbo posku\xc5\xa1a pomagati, zato Svetinjo odnese Bardu, ki je zdaj vodja vojske, in Gandalfu, ki se jim je pridru\xc5\xbeil, vendar Thorin \xc5\xa1e vedno no\xc4\x8de niti sli\xc5\xa1ati za kak dogovor in Bilba iz\xc5\xbeene iz Gore. Videti je, da je spopad med \xc5\xa1krati, vilinci in ljudmi neizogiben._NEWLINE_Toda takrat dobijo novico, da se Gori pribli\xc5\xbeuje vojska grdinov in vargov. \xc5\xa0kratje, vilinci in ljudje se zdru\xc5\xbeijo, vendar jim \xc5\xa1ele prihod velikih orlov in Beorna prinese zmago v bitki, ki je od tedaj znana kot Bitka petih vojska. Toda zmaga ni popolna \xe2\x80\x93 v bitki je bil ubit Thorin hrastov \xc5\xa1\xc4\x8dit in dva mlada \xc5\xa1krata (Dori in Nori), ki sta ga branila._NEWLINE_Bilbo sprejme le majhen del\xc4\x8dek zaklada, ki mu je bil obljubljen na za\xc4\x8detku dogodiv\xc5\xa1\xc4\x8dine, saj ljudje in \xc5\xa1kratje potrebujejo denar za obnovo Jezernega mesta in Samotne gore. Bilbo se z Gandalfom odpravi proti domu, kjer ga \xc4\x8daka neprijetno presene\xc4\x8denje: med njegovo odsotnostjo so ga po\xc5\xbere\xc5\xa1ni sorodniki, razglasili za mrtvega in se naselili v njegovo hobitjo duplino. Bilbo sicer uspe ponovno zavzeti svoj dom, vendar nikoli ve\xc4\x8d nima tako brezhibnega ugleda, kot ga je imel pred to potjo.\n_START_SECTION_\nNastanek in slovenski prevod\n_START_PARAGRAPH_\nJ. R. R. Tolkien, oxfordski profesor, jezikoslovec, literarni zgodovinar in poznavalec nordijske mitologije, je leta 1930 zapisal prvi stavek Hobita:\xc2\xa0\xc2\xbbV duplini pod zemljo je neko\xc4\x8d \xc5\xbeivel hobit.\xc2\xab (\xc2\xbbIn a hole in the ground there lived a hobbit.\xc2\xab) Delo The Hobbit je iz\xc5\xa1lo 21. septembra leta 1937 pri zalo\xc5\xbeni\xc5\xa1ki hi\xc5\xa1i George Allen & Unwin Ltd. Zaradi dobrega odziva je postalo takoj\xc5\xa1nja uspe\xc5\xa1nica in so ga morali ponatisniti \xc5\xbee decembra 1937. _NEWLINE_V sloven\xc5\xa1\xc4\x8dino je roman prevedel Du\xc5\xa1an Ogrizek. Iz\xc5\xa1el je leta 1986 pod naslovom Hobit ali Tja in spet nazaj. Gospodarja prstanov, nadaljevanje Hobita, so v sloven\xc5\xa1\xc4\x8dino leta 1995 prevedli Polona Mertelj, Primo\xc5\xbe Pe\xc4\x8dovnik in Zoran Obradovi\xc4\x87. Leta 2002 je pri Zalo\xc5\xbebi Mladinska knjiga iz\xc5\xa1el novi prevod Gospodarja prstanov, ki ga je izdelal iz s predgovorom\xc2\xa0\xc2\xbbO prevodu\xc2\xab\xc2\xa0opremil Branko Gradi\xc5\xa1nik.\n_START_SECTION_\nIlustracije\n_START_PARAGRAPH_\nIlustracije v slovenski izdaji so enake tistim v angle\xc5\xa1kih izdajah, ki jih je narisal sam Tolkien, le napisi pod njimi so prevedeni v sloven\xc5\xa1\xc4\x8dino. Zemljevid Samotne gore na za\xc4\x8detku knjige je opremljen s slovenskimi besedili, pri \xc4\x8demer sta najbolj pomembna runska zapisa. Pri teh je Ogrizek rune priredil slovenskemu sistemu: namesto \xc4\x8drk \xc4\x8c, \xc5\xa0 in \xc5\xbd uporablja CC, SS in ZZ._NEWLINE_VI\xc5\xa0INA VRAT PET \xc4\x8cEVLJEV \xc5\xa0IRINA ZA TRI V\xc5\xa0TRIC (Prvi runski zapis)_NEWLINE_POSTAVI SE K SIVEMU KAMNU KO DROZG POTRKA OB SVOJ KAMEN /.../ IN ZAHAJAJO\xc4\x8cE SONCE BO Z ZADNJIMI \xc5\xbdARKI DURINOVEGA DNE POSVETILO NA KLJU\xc4\x8cAVNICO (Drugi runski zapis)\n_START_SECTION_\nPriredbe\n_START_PARAGRAPH_\nHobit je v angle\xc5\xa1ko govore\xc4\x8dem svetu v dobrih 70 letih obstoja do\xc5\xbeivel mnogo priredb: po zgodbi Bilba Bogataja (Bisagina) so napravili mnoge gledali\xc5\xa1ke predstave, animirane filme, stripe in ra\xc4\x8dunalni\xc5\xa1ke igre._NEWLINE_Verjetno najbolj obse\xc5\xbeen projekt, filmska priredba Hobita, v kinodvorane prihaja decembra 2012. Film An Unexpected Journey (slovenski prevod naslova \xc5\xa1e ni znan) bo predvidoma prvi od treh delov, ki bodo ugledali svet v re\xc5\xbeiji Petra Jacksona, ki je poskrbel tudi za filmske razli\xc4\x8dice Gospodarja prstanov. V prihajajo\xc4\x8dem filmu bodo nastopili \xc5\xa1tevilni znani igralci: Martin Freeman (Bilbo), Ian McKellen (Gandalf), Hugo Weaving (Elrond), Luke Evans (Bard) in drugi.'